นิค วูจิซิค ความสุขของชีวิต ที่ไม่มีแขนขา
บางครั้งเรารู้สึกท้อแท้หมดหวัง ทำไมเราไม่ร่ำรวยหรือเพียบพร้อมเหมือนคนอื่นเขา แต่ถ้าเรามองชายคนหนึ่งที่วันนี้แม้เขาไม่มีแขนขา แต่เขากลับคิดว่าตัวเขาเองมีความสุขได้เหมือนคนทั่วๆ ไป ชีวิตชายคนนี้น่าสนใจอย่างไร ลงทุนแมนจะมาเล่าให้ฟัง
24 ก.ค. 2561

นิค วูจิซิค ความสุขของชีวิต ที่ไม่มีแขนขา / โดย ลงทุนแมน
บางครั้งเรารู้สึกท้อแท้หมดหวัง
ทำไมเราไม่ร่ำรวยหรือเพียบพร้อมเหมือนคนอื่นเขา
แต่ถ้าเรามองชายคนหนึ่งที่วันนี้แม้เขาไม่มีแขนขา
แต่เขากลับคิดว่าตัวเขาเองมีความสุขได้เหมือนคนทั่วๆ ไป
ชีวิตชายคนนี้น่าสนใจอย่างไร ลงทุนแมนจะมาเล่าให้ฟัง
นิค วูจิซิค เป็นชาวออสเตรเลีย เกิดวันที่ 4 ธันวาคม 1982 จากพ่อและแม่ชาวเซอร์เบียที่อพยพเข้ามายังออสเตรเลีย
แม่ของนิคเป็นพยาบาล เธอดูแลตัวเองมาตลอดช่วงที่ตั้งครรภ์
รวมทั้งไปตรวจอัลตร้าซาวด์ถึง 3 ครั้ง ก่อนที่ลูกของเธอจะคลอดซึ่งก็ไม่พบความผิดปกติใดๆ ทั้งสิ้น
แต่แล้ววันที่นิคเกิดนั้น เขาเกิดมาโดยไม่มีแขนทั้ง 2 ข้างขณะที่มีขาสั้นๆ เป็นลีบเล็กหนึ่งข้างและนิ้ว 2 นิ้ว
ซึ่งอาการนี้เรียกว่า Tetra-amelia disorder เกิดจากความผิดปกติของร่างกายที่ทำให้ผู้ป่วยไม่มีแขนและขา
วินาทีที่พยาบาลอุ้มนิคออกมาจากห้องคลอดเพื่อมาให้เธอนั้น เธอตกใจมาก ถึงขนาดปฏิเสธที่จะอุ้มเขา
เพราะรู้สึกช็อกกับภาพของลูกที่อยู่ตรงหน้า ซึ่งทั้งเธอและสามีคิดว่า นิคคงมีชีวิตอยู่ไม่นาน
แต่หลังจากที่หมอตรวจสุขภาพร่างกายของนิคนั้น พบว่า เขามีร่างกายที่แข็งแรงดี ทำให้ทั้งเธอและสามีจึงยอมรับในตัวลูกและตัดสินใจให้เขา มีชีวิตแบบปกติเหมือนคนทั่วไป
แต่ด้วยร่างกายที่ผิดปกติ ทำให้ชีวิตของนิคในวัยเด็กลำบากอย่างมาก
ตอนนั้น เขาเกือบไม่ได้เข้าเรียนเพราะกฏหมายออสเตรเลียไม่อนุญาตให้คนพิการเข้าเรียนกับคนปกติ แต่ต่อมากฎหมายได้ถูกแก้ไข ให้คนพิการสามารถเข้าเรียนกับคนทั่วไปได้
แต่การไปเรียนก็สร้างความลำบากให้แก่นิคไม่น้อย เขาถูกล้อเลียนเป็นประจำ
โดยหนึ่งในเหตุการณ์ที่สร้างความสะเทือนใจให้เขามากที่สุด คือ การที่เขาโดนเพื่อน 12 คนแกล้ง และมองเขาเป็นตัวตลก
นิคถึงขนาดเคยคิดว่า การที่เขามีสภาพอยู่แบบนี้ต่อไป จะเป็นภาระของพ่อแม่ เลยคิดอยากฆ่าตัวตายหลายครั้ง
แต่ด้วยความรักและกำลังใจจากพ่อแม่ ทำให้เขาผ่านเรื่องร้ายๆ พวกนั้นมาได้
โดยที่เขาเริ่มเปลี่ยนความคิดใหม่และมองว่า แม้ภายนอกเขาจะต่างจากคนอื่นแต่ข้างในนั้นเขาก็เหมือนกับคนทั่วไปทุกอย่าง
วันนี้นิคเรียนจบระดับมหาวิทยาลัยด้านบัญชีและการวางแผนด้านการเงินจาก Griffith University ที่ออสเตรเลีย
หลังจากเรียนจบเขาอยากจะมีอาชีพเป็นนักพูด จึงตัดสินใจติดต่อไปยังโรงเรียนต่างๆ เพื่อพูดให้กำลังใจและสร้างแรงบันดาลใจแก่เด็ก แต่ช่วงแรกเขาโดนปฏิเสธจากทุกโรงเรียน
จนมาวันหนึ่งเขาได้รับการตอบรับ..
แม้ครั้งแรกจะมีคนฟังเพียง 10 คน แต่นั่นก็ไม่ได้ทำให้เขาท้อ
เขายังคงเดินหน้าทำสิ่งที่เขารักมาตลอด จนเขาเป็นที่รู้จักมากขึ้นและสุดท้ายคนจำนวนมากก็ยอมรับในตัวเขา
เขามีชื่อเสียง ถึงขนาดในปี 2009 มีโอกาสไปเล่นหนังเรื่อง The Butterfly Circus ซึ่งหนังเรื่องดังกล่าวได้รับรางวัลหลายรางวัล
ในปี 2011 ได้ถูกเชิญไปพูดเกี่ยวกับการสร้างแรงบันดาลใจที่ World Economic Forum ซึ่งเป็นการประชุมเศรษฐกิจประจำปี ที่มีผู้นำจากหลายประเทศเข้าร่วม
ทำให้ ณ วันนี้ เขาได้รับการยกย่องว่าเป็นหนึ่งในนักพูดที่สร้างแรงบันดาลใจที่ดีที่สุดคนหนึ่งในโลก
ปัจจุบัน นิค แต่งงานแล้ว ใช้ชีวิตที่มีความสุขกับภรรยาลูกครึ่งเชื้อสายญี่ปุ่นกับเม็กซิกัน ซึ่งทั้งคู่มีลูกด้วยกัน 4 คน
รู้ไหมว่า คนที่มีอาการเหมือนนิคนั้น บนโลกนี้มีเพียง 7 คน พูดง่ายๆ คือ โอกาสที่จะเกิดอาการแบบเขามีเพียง 0.000000092% เท่านั้นเอง
แม้ว่านิคจะเป็นแบบนี้ เขาก็พยายามแสดงให้หลายคนเห็นว่า มันไม่ได้ทำให้ชีวิตเขาเปลี่ยนไป
เขาบอกให้คนอื่นรู้มาตลอดว่า ถ้าวันนี้เราท้อแท้หรือเจอปัญหาต่างๆ ถาโถมเข้ามาในชีวิต อย่ายอมแพ้ต่อสิ่งเหล่านั้น ลุกขึ้นสู้ใหม่
อย่างน้อยก็ให้ดูเขาเป็นตัวอย่าง ที่เมื่อล้มลง ก็ยังสามารถลุกขึ้นมาใหม่ได้เสมอโดยไม่มีแขนและขา
แม้บางอย่างอาจไม่สมบูรณ์
แต่ถ้าใจของเราสมบูรณ์ เราก็อาจจะประสบความสำเร็จได้เช่นกัน..
----------------------
ติดตามเรื่องราวสร้างแรงบันดาลใจอื่นๆ ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
[8582].